Απόφαση της Επιτροπής

της 7ης Φεβρουαρίου 2003

για την περάτωση της διαδικασίας αντιντάμπινγκ σχετικά με τις εισαγωγές ορισμένων φύλλων και ταινιών από χάλυβες με προσανατολισμένους κόκκους για ηλεκτρικές εφαρμογές (πλατέα προϊόντα έλασης) με πλάτος που δεν υπερβαίνει τα 500 mm, καταγωγής Πολωνίας και Ρωσίας

(2003/84/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 1972/2002(2), και ιδίως το άρθρο 9,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

(1) Στις 25 Μαρτίου 2002, υποβλήθηκε στην Επιτροπή καταγγελία για την άσκηση ζημιογόνου πρακτικής ντάμπινγκ κατά την εισαγωγή ορισμένων φύλλων και ταινιών από χάλυβες με προσανατολισμένους κόκκους για ηλεκτρικές εφαρμογές (πλατέα προϊόντα έλασης) με πλάτος που δεν υπερβαίνει τα 500 mm, καταγωγής Πολωνίας και Ρωσίας.

(2) Η καταγγελία υποβλήθηκε από την ευρωπαϊκή συνομοσπονδία βιομηχανιών σιδήρου και χάλυβα (Eurofer) εκ μέρους των παραγωγών της Κοινότητας που αντιπροσωπεύουν το σύνολο της κοινοτικής παραγωγής ορισμένων φύλλων και ταινιών από χάλυβες με προσανατολισμένους κόκκους για ηλεκτρικές εφαρμογές (πλατέα προϊόντα έλασης) με πλάτος που δεν υπερβαίνει τα 500 mm, σύμφωνα με το άρθρο 4 παράγραφος 1 και το άρθρο 5 παράγραφος 4 του κανονισμού (ΕΚ) αριθ. 384/96 (εφεξής "βασικός κανονισμός").

(3) Η εν λόγω καταγγελία περιείχε αποδεικτικά εκ πρώτης όψεως στοιχεία ως προς την ύπαρξη ντάμπινγκ και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ.

(4) Η Επιτροπή, μετά από διαβουλεύσεις, άρχισε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3), διαδικασία αντιντάμπινγκ σχετικά με τις εισαγωγές στην Κοινότητα ορισμένων φύλλων και ταινιών από χάλυβες με προσανατολισμένους κόκκους για ηλεκτρικές εφαρμογές (πλατέα προϊόντα έλασης) με πλάτος που δεν υπερβαίνει τα 500 mm, που κατατάσσονται επί του παρόντος στον κωδικό ΣΟ 7226 11 90, καταγωγής Πολωνίας και Ρωσίας.

(5) Η Επιτροπή ενημέρωσε επισήμως τους παραγωγούς-εξαγωγείς, τους εισαγωγείς που είναι γνωστό ότι ενδιαφέρονται, τους αντιπροσώπους της χώρας εξαγωγής, τους αντιπροσωπευτικούς χρήστες και τους καταγγέλλοντες κοινοτικούς παραγωγούς. Τα ενδιαφερόμενα μέρη έλαβαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας.

B. ΑΠΟΣΥΡΣΗ ΤΗΣ ΚΑΤΑΓΓΕΔΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(6) Με επιστολή της 9ης Ιανουαρίου 2003 στην Επιτροπή, η Eurofer απέσυρε επισήμως την καταγγελία της.

(7) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί εφόσον αποσύρεται η καταγγελία, εκτός αν η περάτωση δεν είναι προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

(9) Η Επιτροπή συμπεραίνει, συνεπώς, ότι πρέπει να περατωθεί η διαδικασία αντιντάμπινγκ σχετικά με τις εισαγωγές ορισμένων φύλλων και ταινιών από χάλυβες με προσανατολισμένους κόκκους για ηλεκτρικές εφαρμογές (πλατέα προϊόντα έλασης) με πλάτος που δεν υπερβαίνει τα 500 mm, καταγωγής Πολωνίας και Ρωσίας, δίχως την επιβολή μέτρων αντιντάμπινγκ,

ΑΠΟΦΑΣΙΖΕΙ:

Άρθρο μόνο

Με την παρούσα απόφαση περατώνεται η διαδικασία αντιντάμπινγκ σχετικά με τις εισαγωγές ορισμένων φύλλων και ταινιών από χάλυβες με προσανατολισμένους κόκκους για ηλεκτρικές εφαρμογές (πλατέα προϊόντα έλασης) με πλάτος που δεν υπερβαίνει τα 500 mm, που κατατάσσονται επί του παρόντος στον κωδικό ΣΟ 7226 11 90, καταγωγής Πολωνίας και Ρωσίας.

Βρυξέλλες, 7 Φεβρουαρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 305 της 7.11.2002, σ. 1.

(3) ΕΕ C 111 της 8.5.2002, σ. 5.